b'\n_START_ARTICLE_\nHarald J\xc3\xa4niksenk\xc3\xa4p\xc3\xa4l\xc3\xa4\n_START_PARAGRAPH_\nHarald I J\xc3\xa4niksenk\xc3\xa4p\xc3\xa4l\xc3\xa4 (engl. Harold Harefoot, s. 1010-luku \xe2\x80\x93 k. 17. maaliskuuta 1040) oli Englannin kuningas vuosina 1035\xe2\x80\x931040 (kruunattiin vuonna 1037). H\xc3\xa4n oli Tanskan kuninkaan Knuut II Suuren ja t\xc3\xa4m\xc3\xa4n jalkavaimon Aelgifun poika. Liikanimi "j\xc3\xa4niksenk\xc3\xa4p\xc3\xa4l\xc3\xa4" tuli siit\xc3\xa4, ett\xc3\xa4 h\xc3\xa4nt\xc3\xa4 pidettiin nopeana jaloistaan ja hyv\xc3\xa4n\xc3\xa4 mets\xc3\xa4st\xc3\xa4j\xc3\xa4n\xc3\xa4. Ensimm\xc3\xa4inen tunnettu kirjallinen maininta liikanimest\xc3\xa4 tosin on tehty sata vuotta h\xc3\xa4nen hallituskautensa j\xc3\xa4lkeen ja saattaa perustua sekaannukseen._NEWLINE_Laillisempi perij\xc3\xa4 sek\xc3\xa4 Tanskan ett\xc3\xa4 Englannin kruunuille oli Haraldin velipuoli Hardeknut. Koska Tanskaa uhkasi ruotsalaisten sek\xc3\xa4 Maunu Hyv\xc3\xa4n johtamien norjalaisten hy\xc3\xb6kk\xc3\xa4ys, Hardeknut suostui kuitenkin v\xc3\xa4liaikaisesti j\xc3\xa4tt\xc3\xa4m\xc3\xa4\xc3\xa4n Englannin \xc3\xa4itins\xc3\xa4 Emma Normandialaisen sek\xc3\xa4 velipuolensa Haraldin hallintaan. Emma ja Harald kiisteliv\xc3\xa4t vallasta, mutta Wessexin voimakkaan jaarli Godwinin asetuttua Haraldin puolelle, Harald otti haltuunsa valtion kassan Winchesteriss\xc3\xa4 ja h\xc3\xa4net kruunattiin vuonna 1037 Oxfordissa Englannin kuninkaaksi. _NEWLINE_Edellisen\xc3\xa4 vuonna 1036 my\xc3\xb6s Emman pojat aiemmasta liitosta Ethelred Neuvottoman kanssa, Alfred Aetheling ja Edvard Tunnustaja olivat palanneet maanpaosta Normandiasta. Alfred oli menossa tapaamaan \xc3\xa4iti\xc3\xa4\xc3\xa4n Winchesteriin mutta kuoli Godwinin miesten hy\xc3\xb6k\xc3\xa4tty\xc3\xa4 h\xc3\xa4nen kimppuunsa. _NEWLINE_Hardeknut oli juuri aloittamassa hy\xc3\xb6kk\xc3\xa4yst\xc3\xa4 Englantiin ottaakseen kruunun, kun Harald kuoli Oxfordissa maaliskuussa 1040.'